## Sanitat inicia la formigonada del búnquer del futur Centre de Protonteràpia de la Comunitat Valenciana

*** La base tindrà nou capes de formigó armat i les parets seran de 2,5 metres per a garantir la seguretat radiològica
* Ja està en marxa també el pas subterrani que enllaçarà el nou centre de protonteràpia i La Fe per a optimitzar la coordinació assistencial**

La Conselleria de Sanitat ha començat la formigonada de la llosa de fonamentació del sòl del búnquer del futur Centre de Protonteràpia de la Comunitat Valenciana, una infraestructura pública clau per al tractament oncològic d’alta precisió, especialment en pacients pediàtrics o amb tumors complexos. En paral·lel, s’ha iniciat la construcció del túnel subterrani que connectarà el nou edifici amb l’Hospital Universitari i Politècnic La Fe, així com la contractació del personal especialitzat que treballarà en estes instal·lacions.

El sòl del búnquer, que ocuparà part d’un edifici de 5.500 m² destinat al Centre de Protonteràpia, tindrà nou capes de formigó armat per a garantir la contenció de radiacions ionitzants i l’aïllament necessari per a la generació de protons. En una primera fase s’escometrà la base, i en les dos posteriors, parets i sostre, per este orde. Les parets del contenidor tindran una grossària de 2,5 metres per a complir amb els més alts estàndards de seguretat nuclear.

L’obra s’executa en una parcel·la annexa a La Fe i es preveu que la fase 1, que permetrà la instal·lació de l’equip de protonteràpia, finalitze en maig de 2026. La instal·lació i calibratge de l’equip, donat per la Fundació Amancio Ortega, es completarà previsiblement en l’estiu de 2027, quan està previst que es puga tractar al primer pacient.

L’equip de protonteràpia i l’equipament complementari, valorats en 29,04 milions d’euros, formen part del Programa per a la implantació de la protonteràpia en el sistema nacional de salut. La Fundació Amancio Ortega finança la seua adquisició, mentres que la Generalitat Valenciana assumix els costos d’instal·lació, manteniment i recursos humans, així com les obres del nou edifici, adjudicat per 21,5 milions d’euros.

**Formació d’especialistes**

Respecte al personal, el nou centre comptarà amb un equip de 100 especialistes, dels quals 39 seran noves incorporacions. Tots participen en un pla de formació dissenyat per La Fe, que inclou estades en diferents centres nacionals i internacionals. A més, els especialistes estan rebent formació com a supervisors d’instal·lacions radioactives per a protonteràpia.

Al marge de la seua funcionalitat tècnica, el Centre de Protonteràpia de la Comunitat Valenciana ha sigut concebut amb criteris d’humanització. En este sentit, tindrà un gran pati verd central i espais dissenyats per a afavorir el benestar emocional tant de pacients com de professionals.

La protonteràpia és una modalitat de radioteràpia externa d’alta precisió, especialment indicada per a pacients pediàtrics i tumors de difícil accés com els cerebrals, de cap i coll, medul·la espinal, pulmó, oculars, sarcomes i reirradiacions. La seua aplicació reduïx la irradiació de teixits sans i el risc d’efectes secundaris a llarg termini.

Fecha: 31/07/2025